Príhovor predsedu SOPK Petra Mihóka

**Budúcnosť je to, čo dnes robíme**

Opätovne sa stretávame aj my v Hospodárskom klube netradičným spôsobom, bez priameho kontaktu s cieľom reagovať na hlavné riziká dnešného sveta. Máme za sebou a ešte aj stále prežívame veľmi zložité obdobie, a to tak z pohľadu osobného, firemného, ako aj spoločensko-politického. Svet sa výrazne zmenil a my sa meníme v ňom. Dostávame sa do novej reality, ktorá má aj novú virtuálnu podobu. V tejto novej situácii hľadáme sami seba, svoje miesto v meniacom sa svete a zamýšľame sa nad budúcnosťou, nad tým čo tu po nás zostane a aký rámec sme vytvorili pre život našich potomkov. Nesmieme preto zabúdať na známu pravdu, že budúcnosť nie je to o čom snívame, ale to čo dnes robíme.

Akých nás teda našiel uplynulý rok 2020? Na jednej strane suverénnych, avšak súčasne aj nepripravených. Suverénnych v tom, že sme boli presvedčení o tom, že svet a život v ňom sa bude vyvíjať tak ako sme si to naivne namaľovali a nepripravených na zmenu, ktorá sa však ohlasovala už určitú dobu pred rokom 2020. Svet a jeho krajiny miesto toho, aby sa koncentrovali na ochranu zdravia, lepšiu kvalitu života, riešenie sociálnych či ekologických problémov stále viac vydáva na zbrojenie. Zvyšovanie nákladov na zbraňové systémy sa stalo oficiálnou politikou významných medzinárodných inštitúcii. Tí, ktorí málo zbroja sú kritizovaní a dokonca mali by byť za túto svoju „nečinnosť“ postihovaní. Filozofia súčasného sveta, ktorá by pri terajšom vysokom stupni interakcii mala byť postavená na spolupráci, smeruje čoraz viac ku konfrontácii. Hybridné vojny (dnes tak populárne aj na Slovensku), informačné vojny, kybernetické vojny, obchodné vojny, obchodné a finančné sankcie, rast tarifných a netarifných prekážok v ekonomickej spolupráci, to sú bohužiaľ témy dnešného sveta.

Prečo o tom hovorím práve tu a dnes? Jednoducho preto, lebo s týmito faktormi sme každodenne vo svojom osobnom aj profesionálnom živote konfrontovaní aj my u nás doma. Slovensko prechádza mimoriadne zložitým obdobím svojho vývoja. Obdobím, a budem pritom veľmi expresívny, kedy musíme v prvom rade sami sebe dokázať, že máme dostatok intelektuálnych, ekonomických a ľudských kapacít zvládnuť svoj vlastný vývoj. Slovensko, aj keď je malou krajinou jej spoločnosť je veľmi heterogénna, čo samo o sebe nie je problém, lebo pluralita je darom vtedy keď je jasný spoločenský a ekonomický cieľ. Problém nastáva vtedy, keď heterogennosť vytvára deliace čiary a spoločenskú animozitu, nenávisť a vzájomné pohŕdanie . Problémom Slovenska je absencia zodpovednosti a statočnosti, nízka profesionálna úroveň naprieč politickým spektrom, naivita v posudzovaní širšieho politického, ekonomického a mravného kontextu. Toto sú veci, na ktoré my ako občania musíme nielen upozorňovať, ale aj sa aktívne podieľať na ich riešení. Ako sa my naprieč generáciami staviame k stavu slovenskej spoločnosti? Aký je jej charakter morálny či odborný? Ako fungujú inštitucionálne väzby a naše prepojenie s vonkajším svetom?

Hľadajme relevantné odpovede, predkladajme riešenia a prestaňme sa utápať v hodnotovom nihilizme a intelektuálnom vákuu, ktorého svedkami sme v našom každodennom živote.

Dámy a páni, história ľudstva je históriou boja za slobodu. Za slobodu ducha, slobodu jednotlivca, slobodu podnikania či slobodu národov.

Sloboda je pojem univerzálny. Nemôže byť niekto slobodný, ak je to na úkor neslobody toho druhého. Sloboda je aj garantom našej budúcnosti. Tak ako je história ľudstva históriou boja za slobodu je aj his-tóriou vojen, vzbúr a povstaní čo plne platí aj pre dobu, ktorú žijeme.

Áno aj my prežívame rôzne podoby vojen a zápasov, ktoré nás utlmujú a ničia, najmä preto, že dnes netreba bojovať ani mečom, anipuškou či atómovými alebo vodíkovými zbraňami. Dnes sú k dispozícii oveľa sofistikovanejšie a účinnejšie zbrane, ktoré nás môžu pripra-viť o našu budúcnosť. Nenechajme si ich vnucovať nikým bez ohľadu na to odkiaľ prichádzajú. Ľudstvo je dnes globálne dostatočne inteligentné, aby tieto hrozby odvrátilo a začalo písať svoju novú históriu bez vojen a násilia.